
RAPORT COMUN SUPLIMENTAR
asupra proiectului de Lege pentru condamnarea totalitarismului comunist şi pentru cultivarea memoriei naţionale antitotalitare
(PLx. 617/2015)


1. În baza prevederilor art. 95 din Regulamentul Camerei Deputaţilor, republicat, cu adresa nr. P L x. 617 din 28 septembrie 2015, Comisia pentru învăţământ, ştiinţă, tineret şi sport și Comisia pentru cultură, arte, mijloace de informare în masă au fost sesizate spre dezbatere, în fond, cu proiectul de Lege pentru condamnarea totalitarismului comunist şi pentru cultivarea memoriei naţionale antitotalitare.
În şedinţa Plenului Camerei Deputaţilor din ziua de luni, 04 aprilie 2016, în temeiul art. 70  din Regulamentul Camerei Deputaţilor, republicat, cu modificările și completările ulterioare s-a hotărât retrimiterea proiectului de lege Comisiilor sesizate în fond, în vederea depunerii unui nou raport.

Pentru întocmirea raportului, Comisiile au analizat avizul Comisiei juridice, de disciplină și imunități, al Comisiei pentru drepturile omului, culte și problemele minorităților naționale și avizul Consiliului Legislativ. Comisiile au analizat și Punctul de vedere al Academiei Române și al Institutului de Investigare a Crimelor Comunismului și Memoria Exilului Românesc
Proiectul de Lege are ca obiect de reglementare adoptarea unor măsuri pentru condamnarea totalitarismului comunist şi pentru cultivarea memoriei naţionale antitotalitare. Inițiatorii propun ca Academia Română, cel mai înalt for național de consacrare științifică și culturală, să elaboreze Raportul pentru condamnarea totalitarismului comunist și pentru memoria națională antitotalitară, care să fie adoptat în cadrul unei ședințe solemne a Camerelor reunite ale Parlamentului României. Totodată, se dorește ca manualele școlare de istorie să includă versiunea sintetizată a Raportului sau rezumatul acestuia. Propunerea vizează înființarea Muzeului Național al Totalitarismului Comunist și construirea Monumentului național al victimelor totalitarismului comunist, amplasat în centrul intersecției de la Piața Universității din București.

2. În funcţie de obiectul şi conţinutul său, proiectul de lege face parte din categoria legilor ordinare, potrivit prevederilor art. 73 din Constituţia României, republicată.


3. Potrivit prevederilor art. 75 alin. (1) din Constituţia României, republicată, şi ale art.92 alin.(9) din Regulamentul Camerei Deputaţilor, republicat, cu modificările și completările ulterioare Camera Deputaţilor este Cameră decizională. 
Proiectul de lege a fost adoptat de Senat, în calitate de primă Cameră sesizată, în ședința din data de 22 septembrie 2015. 
4. În conformitate cu prevederile art.61 și 63 din Regulamentul Camerei Deputaţilor, republicat, Comisiile au dezbătut proiectul de lege în şedinţe separate. 

Comisia pentru învăţământ, ştiinţă, tineret şi sport a dezbătut proiectul de lege în şedinţa din data de 12 aprilie 2016.

La lucrări au fost prezenţi 18 deputaţi din totalul de 26 membri ai Comisiei. 

La dezbaterea proiectului de lege au participat în calitate de invitați, în conformitate cu prevederile art. 54 şi 55 din Regulamentul Camerei Deputaţilor, republicat: domnul Gigel Paraschiv, secretar de stat în cadrul Ministerului Educației Naționale și Cercetării Științifice și domnul Mihai Ghyka, secretar de stat în Ministerul Culturii.

În urma dezbaterilor, Comisia pentru învăţământ, ştiinţă, tineret şi sport a propus, cu 20 de voturi pentru și 3 abțineri, respingerea proiectului de lege. 

Comisia pentru cultură, arte, mijloace de informare în masă a dezbătut proiectul de lege în şedinţa din 23 mai 2017.

La lucrările comisiei au fost prezenţi 12 deputaţi, din totalul de 15 membri ai Comisiei.

La dezbateri a participat, în conformitate cu prevederile art. 54 şi 55 din Regulamentul Camerei Deputaţilor, republicat, doamna Irina Cajal, subsecretar de stat în cadrul Ministerului Culturii și Identității Naționale.

Membrii Comisiei pentru cultură, arte, mijloace de informare în masă au hotărât, cu unanimitatea voturilor celor prezenți, respingerea proiectului de lege.  

5. În urma reluării dezbaterilor, membrii celor două Comisii au hotărât să mențină soluția inițială, exprimată în raportul comun depus cu nr. 4c-9/219, respectiv nr. 4c-10/182 din data de 09 noiembrie 2015, și să propună plenului Camerei Deputaţilor respingerea proiectului de Lege pentru condamnarea totalitarismului comunist şi pentru cultivarea memoriei naţionale antitotalitare, din următoarele considerente:

- proiectul de lege nu este corelat cu prevederile art. 69 al Legii educației naționale nr. 1/2011, cu modificările și completările ulterioare;

- proiectul de lege nu respectă prevederile Legii muzeelor și a colecțiilor publice nr. 311/2003, republicată;
- impunerea unui termen strict și stabilirea detaliată a numărului de pagini pentru raportul ce ar trebui întocmit sunt de natură să trimită în derizoriu un astfel de demers;
- amplasarea impusă pentru Monumentul național al victimelor totalitarismului comunist, adică ”în centrul intersecției de la Piața Universității din București” nu se poate realiza, având în vedere că zona respectivă este zonă protejată a Bucureștiului, iar legislația în vigoare stabilește îndeplinirea unor condiții specifice legate de particularitățile zonei;  
- deși la art. 1 din proiectul de lege se prevede că ”Academia Română, cel mai înalt for național de consacrare științifică și culturală elaborează Raportul pentru condamnarea totalitarismului comunist și pentru memoria națională antitotalitară”, Academia Română nu a fost consultată și nu și-a dat acordul în acest sens. Conform legislației în vigoare și statutului propriu, Academia Română nu este organism subordonat altei instituții, fapt ce face ilegală limitarea sau impunerea activității acesteia;
- iniţiatorii nu au indicat sursa de finanţare necesară implementării soluţiilor legislative propuse prin proiectul de act normativ, în conformitate cu prevederile art. 138 alin.(5) din Constituţia României, republicată, potrivit căruia: “Nici o cheltuială bugetară nu poate fi aprobată fără stabilirea sursei de finanţare”. Iniţiativa legislativă are implicaţii asupra bugetului de stat, fiind astfel aplicabile dispoziţiile art.15 din Legea nr.500/2002 privind finanţele publice, cu modificările şi completările ulterioare, respectiv prezentarea fişei financiare însoţită de ipotezele şi metodologia de calcul utilizată; 

- proiectul de lege nu este în concordanță cu exigențele stilului normativ, cuprinzând norme cu caracter declarativ, uneori prea tehnice și prea detaliate pentru un text de lege, dar și prevederi neclare ce necesită completarea pentru a putea fi aplicate. 

